題陳氏隱圃佚老堂二十韻
作者：李綱
朝代：宋

paragraphs: 處世如大夢，悟者能有幾。
鐘鳴漏已盡，躭著不知止。
賢哉潁川公，纔老即謝事。
懸車築園池，歸作隱君子。
大塊方逸我，順之聊復爾。
燕居二十年，坐進端爲此。
委形雖物化，妙湛本無死。
我來恨不及，猶喜識其嗣。
鬢眉皓已霜，眸子炯如水。
頭著白綸巾，蕭散真晋士。
傳家有髙風，何必拾青紫。
衡門久不開，荒徑爲我洗。
相攜步方塘，春渌漲清泚。
修篁間蒼松，新槐雜嘉卉。
斷橋堆露籜，危架引煙蘂。
蔭庭桂團團，疊澗石齒齒。
蕭森無俗姿，曠遠含古意。
慰我放逐情，翛然百憂弭。
緬懷前人風，安得九原起。
相過不厭頻，追隨從此始。